
Constanța,17.07.2026 
COMUNICAT DE PRESĂ
MĂSURILE SCJU CONSTANȚA ÎN TIMPUL PROTESTULUI SANITAS 

ORGANIZAT LUNI, 20.07.2026

Ca urmare a grevei de avertisment organizate de Federația SANITAS și anunțate pentru ziua de luni, 20.07.2026, interval 09.00-11.00, conducerea SCJU Constanța, face următoarele precizări cu privire la organizarea activității în intervalul orar vizat de protest:

1. Urgențele medicale sunt asigurate integral

Prioritatea absolută a unității noastre medicale este siguranța pacienților. Pe durata celor două ore de protest (09:00 - 11:00), activitatea în Unitatea de Primiri Urgențe, camerele de gardă și blocurile operatorii pentru intervenții de urgență va continua fără nicio întrerupere. Toate cazurile critice vor fi tratate cu celeritate.

2. Respectarea pragului legal de o treime

Conform prevederilor legale în vigoare privind dialogul social, pe durata grevei de avertisment va fi asigurată cel puțin o treime din activitatea normală a spitalului. Serviciile esențiale pentru pacienții deja internați (administrarea tratamentelor critice, monitorizarea continuă) vor fi asigurate la parametri optimi.

3. Reorganizarea serviciilor programate

Pentru a evita disfuncționalitățile majore, am luat următoarele măsuri organizatorice pentru intervalul respectiv:

Ambulatoriul de specialitate (Policlinica):  Consultațiile programate între orele 09:00 și 11:00 vor suferi decalări. Pacienții vizați sunt contactați pentru reeșalonare în cursul aceleiași zile sau în zilele imediat următoare.
Internările și intervențiile chirurgicale programate (elective)  vor fi temporar suspendate pe durata celor două ore și reluate imediat după finalizarea protestului.

Apel către pacienți: 

Recomandăm celor care nu reprezintă urgențe medicale majore să evite prezentarea la spital LUNI, 20.07.2026, în intervalul orar al grevei de avertisment (09.00-11.00), pentru a nu suprasolicita personalul rămas la posturi, dar și pentru evitarea aglomerării. 
Conducerea spitalului respectă dreptul constituțional la protest al angajaților reprezentați de sindicat  și colaborează strâns cu aceștia pentru ca dreptul la sănătate și îngrijire al cetățenilor să nu fie afectat. 

Activitatea va reveni la regim complet și normal de funcționare imediat după finalizarea grevei de avertisment.
CONDUCEREA SCJU CONSTANȚA 
Purtător de cuvânt,

Ref.sp. C. Kibedi 

	Bd. Tomis nr. 145, CP 900591, Constanta, Tel: 0241/616784 Fax: 0241/662070; 0241/660331


E-mail:  secretariat@spitalulconstanta.ro,  Website:  www.spitalulconstanta.ro
SCJU CONSTANȚA este operator date cu caracter personal înregistrat cu nr. 645

SCJU CONSTANȚA este înregistrat  în registrul A.N.S.P.D.C.P.cu nr. 38538/18/09/2018

